पूर्णिया उपचुनाव में सीट पर भाजपा का कब्जा बरकरार  
पूर्णिया सीट के उपचुनाव में भाजपा प्रत्याशी किरण केसरी ने कांग्रेस के रामचरित्र यादव को 23,665 मतों से पराजित कर सत्तारूढ़ राजग का इस सीट पर कब्जा बरकरार रखा।
बिहार विधानसभा की पूर्णिया सीट के उपचुनाव में भाजपा प्रत्याशी किरण केसरी ने अपने निकटतम प्रतिद्वंद्वी कांग्रेस के रामचरित्र यादव को 23,665 मतों से पराजित कर सत्तारूढ़ राजग का इस सीट पर कब्जा बरकरार रखा।  भाजपा विधायक राजकिशोर केसरी की गत 4 जनवरी को हत्या हो जाने के कारण रिक्त पूर्णिया सीट के लिए 25 जून को मतदान हुआ था। बुधवार को हुई मतगणना में दिवंगत विधायक की पत्नी किरण केसरी ने कांग्रेस उम्मीदवार को पराजित किया।  किरण को 53,732 वोट प्राप्त हुए, जबकि कांग्रेस उम्मीदवार 30,067 मत पाकर पिछली बार की तरह दूसरे स्थान पर रहे। 2010 में विधानसभा चुनाव में भी यादव को दूसरे स्थान से संतोष करना पड़ा था। माकपा उम्मीदवार और दिवंगत नेता अजित सरकार के पुत्र अमित सरकार 17,113 मत पाकर तीसरे स्थान पर रहे।  उन्हें भाकपा और राजद का समर्थन प्राप्त था, जबकि विपक्षी दल लोजपा ने कांग्रेस को अपना समर्थन दिया था। इस उपचुनाव में सात उम्मीदवार खड़े थे, लेकिन मुख्य मुकाबला सत्तारूढ़ भाजपा, विपक्षी कांग्रेस और माकपा के बीच था। शेष चार उम्मीदवारों सतीश साह (निर्दलीय), इस्लामुद्दीन (भाकपा माले), ओमप्रकाश भगत (झारखंड मुक्ति मोर्चा) और केके झा (निर्दलीय) की जमानत भी जब्त हो गई। किरण केसरी की जीत के साथ भाजपा के विधायकों की संख्या फिर से 91 पहुंच गई, जबकि गत 26 जून को एक विधायक की असामयिक मौत के कारण जदयू के कोटे में 114 विधायक रह गए हैं।  सीवान जिले के दरौंधा की विधायक जगमातो देवी का गत रविवार को दिल का दौरा पड़ने से निधन हो गया था।